b'\n_START_ARTICLE_\nSlekt (biologi)\n_START_PARAGRAPH_\nSlekt er en kategori brukt i den biologiske systematikken; en slekt kan omfatte \xc3\xa9n eller flere n\xc3\xa6rt beslektede arter. I tillegg til arter kan slekter best\xc3\xa5 av \xc3\xa9n eller flere underslekter, som igjen best\xc3\xa5r av \xc3\xa9n eller flere arter. \xc3\x89n eller flere n\xc3\xa6rt beslektede slekter sammenfattes som en familie, kanskje via ett eller flere tribus og underfamilier._NEWLINE_Som hos andre kategorier (med unntak av arten) er det et skj\xc3\xb8nnssp\xc3\xb8rsm\xc3\xa5l hvilken gruppe man velger \xc3\xa5 kalle slekt. H\xc3\xb8yere systematiske kategorier som slekt og familie vil imidlertid ofte representere tydelige episoder med radiasjon, slik at gruppen som s\xc3\xa5dan ofte representerer et virkelig fenomen i naturen, og ikke bare en praktisk samlebetegnelse.\n_START_SECTION_\nNavn og skrivem\xc3\xa5te\n_START_PARAGRAPH_\nTo slekter kan ha samme navn dersom den ene er en dyreslekt og den andre en planteslekt. For eksempel er Aotus navnet p\xc3\xa5 en slekt aper og p\xc3\xa5 en slekt i erteblomstfamilien, og Prunella er navnet p\xc3\xa5 b\xc3\xa5de en slekt i leppeblomstfamilien og en slekt av jernspurver._NEWLINE_Slektsnavn skrives som regel i kursiv, og har alltid stor forbokstav.'